**A jelentkezés módja**

A Nyíregyházi Egyetemen már több éve van lehetőség duális képzésben való részvételre, immár hét alapképzési szakon:

• gazdálkodási és menedzsment

• gépészmérnöki

• közlekedésmérnöki

• járműmérnöki

• mezőgazdasági és élelmiszeripari gépészmérnöki

• mezőgazdasági mérnöki

• programtervező informatikus

A duális képzés folyamatáról, előnyeiről, a bekapcsolódás feltételeiről egyetemünk oktatói is igyekeztek tájékoztatni a középiskolákban, gimnáziumokban tanuló diákokat a korábbi hónapokban zajló beiskolázási tájékoztatók, előadások alkalmával.

**2025 tavaszán a duális képzési formára való jelentkezés vállalati felvételi szakaszába érkeztünk.**

Mivel hamarosan elérkezik a partnercégek által koordinált felvételi-motivációs elbeszélgetések időszaka, szeretnénk a duális képzésre jelentkezni szándékozó - jelenleg középiskolás - diákok figyelmét felhívni, és segíteni Őket, Önöket abban, hogy megtalálják az érdeklődési körüknek, elképzeléseiknek leginkább megfelelő szakmai partnercéget.

**A jelentkezés folyamata**

**A duális képzési formájára a jelentkezés a felvételi eljárásban két, egymással párhuzamos szakaszból áll:**

* egy általános felvételi eljárás (amely 2025. február 15-ig már megtörtént és azonos a nem duális szakra jelentkezéssel)
* egy vállalati felvételi szakasz (2025. április - 2025. június 15.)

A jelentkező az általános módon benyújtotta a szakra a jelentkezését a felvételi eljárásban.

A jelentkezéssel párhuzamosan a vállalat vagy az egyetem honlapján feltüntetett feltételek szerint legkésőbb májusig fel kell, hogy vegye a kapcsolatot a partnerszervezetek közül eggyel vagy többel.

**A vállalatok a honlapjukon teszik közzé az elérhetőséget és a felvételi eljárás részleteit.**

A jelentkező a vállalatnál kapott tájékoztatás alapján vehet részt a vállalati felvételi eljárásban. Amennyiben többel vette fel a kapcsolatot, úgy minden partnerszervezet felvételi eljárásában részt vesz a jelölt.

2025. június 15-ig a jelentkezőket a partnerszervezetek értesítik. Több sikeres felvételi esetén a jelentkezőnek/partnerszervezetnek ki kell választania a legszimpatikusabbat és döntését közölnie kell a másik féllel.

Ezt követően a jelentkező - sikeres vagy sikertelen felvételi eljárás tudatában - még módosíthatja a benyújtott jelentkezések sorrendjét egy alkalommal. Ahhoz, hogy a hallgató duális képzési formában kezdje meg tanulmányait, az általános felvételi eljárásban is felvételt kell nyernie.

A sikertelen vállalati felvételi eljárás nem befolyásolja az általános felvételi eljárást, a ponthatár húzás eredményét.

Duális képzésre a 2025. augusztusi pótjelentkezési időszakban is lehet jelentkezni.

Kérjük, tájékozódjanak a Nyíregyházi Egyetem honlapján, a https://felvetelizoknek.nye.hu/ oldalon: a „Duális képzés” menüpont alatt találják a jelenlegi partnerszervezetek listáját!